รัฐมนตรีว่าการกระทรวงแรงงาน เร่งสำนักงานประกันสังคมติดตามนายจ้างให้ปฏิบัติตามกฎหมายกองทุนเงินทดแทน
รัฐมนตรีว่าการกระทรวงแรงงาน เร่งสำนักงานประกันสังคมติดตามนายจ้างให้ปฏิบัติตามกฎหมายกองทุนเงินทดแทนหม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน ห่วงกรณี นายสนอง กระโพธิ์ คนงานก่อสร้างตกนั่งร้านเสียชีวิตขณะทำงานรับเหมาซ่อมแซมหลังคาบ้าน ในโครงการหมู่บ้าน เอ พี แกรนด์เรสซิเด้น เมื่อวันที่ 18 กุมภาพันธ์ 2562 ที่ผ่านมา และนายจ้างยังไม่ได้ดำเนินการขึ้นทะเบียนประกันสังคม ซึ่งทำให้ลูกจ้างไม่ได้รับสิทธิประโยชน์ทดแทนกรณีเสียชีวิตจากสำนักงานประกันสังคมแต่อย่างใด และญาติได้ร้องเรียนผ่านสื่อมวลชน จึงได้เน้นย้ำให้นายทศพล กฤตวงศ์วิมาน เลขาธิการสำนักงานประกันสังคม เร่งดำเนินการด้านสิทธิประโยชน์ให้กับผู้ประกันตน  โดยติดตามนายจ้างมาขึ้นทะเบียนให้ถูกต้องตามกฎหมาย เพื่อให้ญาติของลูกจ้างที่เสียชีวิตได้รับสิทธิประโยชน์อย่างเต็มที่นายทศพล กฤตวงศ์วิมาน เลขาธิการสำนักงานประกันสังคม เปิดเผยว่า จากเหตุการณ์ดังกล่าว ตนได้สั่งการให้ นางมารศรี ใจรังษี ประกันสังคมจังหวัดภูเก็ต ลงพื้นที่ตรวจสอบข้อมูลโดยด่วน ซึ่งจากการตรวจสอบพบว่า ลูกจ้างที่เสียชีวิต ชื่อ นายสนอง กระโพธิ์ เป็นลูกจ้างของนายพิชิต ปิ่นเจริญกุล ผู้รับเหมาก่อสร้าง ได้ให้ลูกจ้างขึ้นซ่อมแซมหลังคาบ้าน ในโครงการหมู่บ้าน เอ พี แกรนด์เรสซิเด้น จนเป็นเหตุให้ลูกจ้าง ตกนั่งร้านเสียชีวิต สำหรับการให้ความช่วยเหลือสำนักงานประกันสังคมจังหวัดภูเก็ตได้ดำเนินการอย่างต่อเนื่องในการติดตามนายจ้างมาขึ้นทะเบียนให้ถูกต้องตามกฎหมายอย่างเร่งด่วน และยังได้ประสานสำนักงานประกันสังคม จังหวัดศรีสะเกษ ซึ่งเป็นภูมิลำเนาของลูกจ้างที่เสียชีวิต เพื่อชี้แจงสิทธิประโยชน์ให้กับทายาทได้รับทราบต่อไปรัฐมนตรีว่าการกระทรวงแรงงาน เน้นย้ำให้สำนักงานประกันสังคมเข้มงวดกับนายจ้างที่ไม่ยอมขึ้นทะเบียนอย่างเคร่งครัด หากลูกจ้างประสบอันตรายจะได้รับสิทธิประโยชน์จากกองทุนเงินทดแทนที่พึ่งมีพึ่งได้อย่างเต็มที่ ส่วนนายจ้างที่มีเจตนาหลีกเลี่ยงจะถูกดำเนินคดีหรือเปรียบเทียบปรับตามขั้นตอนของกฎหมาย อย่างไรก็ตาม ขอความร่วมมือให้นายจ้างปฏิบัติตามกฎหมายอย่างเคร่งครัด เพื่อให้ลูกจ้าง ผู้ประกันตนได้รับประโยชน์สูงสุด สอบถามรายละเอียดเพิ่มเติมได้ที่ สำนักงานประกันสังคมกรุงเทพมหานครพื้นที่ สาขา/จังหวัด/ทั่วประเทศ หรือที่สายด่วน 1506 ให้บริการไม่เว้นวันหยุดราชการตลอด 24 ชั่วโมง